# Luigi Fantappiè

Luigi Fantappiè (Viterbo, 15 de setembre de 1901 - Bagnaia di Viterbo, 28 de juliol de 1956) va ser un matemàtic italià.

## Vida i Obra

Fantappiè va estudiar matemàtiques i física a la Scuola Normale Superiore de Pisa on es va graduar el 1922. Després de dos anys ampliant estudis a diverses universitats europees, va ser assistent de Francesco Severi a Roma, un va entrar en contacte amb Vito Volterra i aquests dos matemàtics van ser les seves principals influències. A Roma també va fer amistat amb el matemàtic de la universitat de Barcelona Josep Maria Orts Aracil.
Fantappiè, que el 1921 ja havia ingressat al Partit Nacional Feixista, va ser nomenat successivament professor de les universitats de Càller (1925), Florència (1926), Palerm (1927) i Bolonya (1932), abans de ser destinat el 1934, en una missió italiana, a la universitat de São Paulo (Brasil) amb els objectius d'organitzar un departament de matemàtiques i de divulgar la cultura italiana. Tot i que la missió italiana va continuar fins al 1942, quan Brasil va declarar la guerra a les potències de l'Eix, Fantappiè va retornar a Roma el 1939 per ocupar una de les vacants deixades pels matemàtics d'ètnia jueva que havien estat expulsats de la docència per les lleis racials de 1938. Durant aquest temps a Brasil, Fantappiè va ser un incansable divulgador de la ideologia feixista utilitzant sempre el seu distintiu de solapa i fent la salutació braç enlaire en començar les seves classes. Fantappiè va complir els objectius d'organitzar la secció de matemàtiques de la universitat, d'atendre les necessitats de l'escola politècnica per formar enginyers i de formar professors per a les escoles secundàries.
A partir de 1940 va ser catedràtic d'anàlisi matemàtica al Istituto Nazionale di Alta Matematica de la universitat de Roma La Sapienza, fins a la seva mort prematura el 1956. El 1973 la Unione Matematica Italiana va editar les seves obres escollides: Opere Scelte.
Fantappiè va ser l'introductor el 1925 del concepte de funcional analític, utilitzant el principi de superposició per resoldre el problema de Cauchy-Kovalévskaia. A partir del seu retorn a Roma el 1939, es va començar a interessar per les tendències naturals a l'ordre que mostraven alguns procesos físics i biològics. A partir d'aquests estudis, va introduir el terme sintropia, com el d'una entropia negativa, una força natural tendent a l'ordre, en el seu llibre Principi di una teoria unitaria del mondo fisico e biologico (1944).

## Referències

* 1 2 Gambini i Pepe, sense data, p. 1.
* ↑ Vieira Souza da Silva i Monteiro de Siqueira, 2014, p. 131.
* ↑ Vieira Souza da Silva i Monteiro de Siqueira, 2017, p. 235.
* ↑ Guerraggio i Nastasi, 2006, p. 263-264.
* ↑ Vieira Souza da Silva i Monteiro de Siqueira, 2018a, p. paràgrafs 40-41.
* ↑ Vieira Souza da Silva i Bontempi Jr., 2018, p. 33.
* ↑ Zornoff Táboas, 2014, p. 450.
* ↑ Gambini i Pepe, sense data, p. 2.
* ↑ Guerraggio i Nastasi, 2006, p. 233.

## Bibliografia

* Gambini, G.; Pepe, L. «La Racolta Fantappiè di opuscoli» (en italià). Istituto di Matemàtica - Università di Ferrara, sense data, pàg. 1-24.
* Guerraggio, Angelo; Nastasi, Pietro. Italian Mathematics Between the Two World War (en anglès). Birkhäuser, 2006. ISBN 3-7643-6555-2.
* Orts Aracil, Josep Maria «Fantappie y el análisis» (en castellà). Revista matemática hispanoamericana, Vol. 17, Num. 1, 1957, pàg. 3-9. ISSN: 0373-0999.
* Vieira Souza da Silva, Luciana; Bontempi Jr., Bruno «Dall'Europa al Brasile» (en italià). Lettera Matematica Pristem, Vol. 106, Num. 1, 2018, pàg. 33-40. DOI: 10.1007/s10031-018-0025-2. ISSN: 1593-5884.
* Vieira Souza da Silva, Luciana; Monteiro de Siqueira, Rogério «A Missão Italiana da Faculdade de Filosofia Ciências e Letras da USP e o imaginário da imprensa e do paulistano sobre o fascismo antes da Segunda Guerra» (en portuguès). Intellèctus, Vol. 13, Num. 2, 2014, pàg. 123-141. ISSN: 1676-7640.
* Vieira Souza da Silva, Luciana; Monteiro de Siqueira, Rogério «Luigi Fantappiè e seus alunos da FFCL: autonomia e profissionalização da matemática em São Paulo» (en portuguès). Revista Brasileira de História da Ciência, Vol. 10, Num. 2, 2017, pàg. 234-245. ISSN: 2176-3275.
* Vieira Souza da Silva, Luciana; Monteiro de Siqueira, Rogério «An Italian mission at the University of São Paulo» (en anglès). Mélanges de l'École française de Rome, Vol. 130, Num. 2, 2018a, pàg. 407-419. DOI: 10.4000/mefrim.4430. ISSN: 1724-2142.
* Vieira Souza da Silva, Luciana; Monteiro de Siqueira, Rogério «Luigi Fantappiè: Analisi matematica, educazione e fascismo in Brasile tra il 1934 e il 1939» (en italià). Lettera Matematica Pristem, Vol. 105, Num. 1, 2018b, pàg. 31-38. DOI: 10.1007/s10031-018-0014-5. ISSN: 1593-5884.
* Zornoff Táboas, Plínio. «Anuario 1934-1935 FFCL-USP: o pensamento de Luigi Fantappiè no contexto da organizaçao dos ensinos secundário e superior». A: Sergio Nobre, Fábio Bertato, Luis Saraiva (eds.). Anais/Actas do 6o Encontro Luso-Brasileiro de História da Matemática (en portuguès). Fábio Bertato, 2014, p. 445-468. ISBN 9788589097673.

## Enllaços externs

* O'Connor, John J.; Robertson, Edmund F. «Luigi Fantappiè» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* «Luigi Fantappié». Istituto Comprensivo Statale Luigi Fantappié. [Consulta: 23 abril 2021]. (italià)
* Quadrani, Aldo. «In ricordo di Luigi Fantappiè». Tuscia Web, 2011. [Consulta: 23 abril 2021]. (italià)